ആ എക്സ് റേ മെഷീനൊന്നു നന്നാക്കിയാല് മതി സ്വന്തം ലേഖകന് മുളങ്കുന്നത്തുകാവ് : ഒടിഞ്ഞ കൈയും കാലുമായി എക്സ് റേ എടുക്കാന് തൃശൂര് മെഡിക്കല് കോളജിലേക്കു വരികയാണെങ്കില് നി ങ്ങള് നീണ്ട ക്യൂവിലാകും. കാരണം, തൃശൂര് മെഡിക്കല് കോളജ് ആശുപത്രിയില് ആകെയുള്ള മൂന്ന് എക്സ് റേ മെഷീനുകളില് രണ്ടെണ്ണം ക്വാറന്റൈനിലായിട്ടു കാലം കുറച്ചാ യി. നന്നാക്കാന് ആളിതുവരെ എത്തിയിട്ടില്ല. അവശേഷിക്കുന്ന ഒരെണ്ണം ഏതു നിമിഷവും ശ്വാസം നിലയ്ക്കുമെന്ന മട്ടിലാണ്. കഴിഞ്ഞ ദിവസം രാത്രി മൂന്നാം യന്ത്രം കണ്ണടച്ചെങ്കിലും ജീവനക്കാര് കൃത്രിമ ശ്വാസം നല്കി അതിനു കുറച്ചുകൂടി ആയുസ് നീട്ടിക്കൊടുത്തതിനാല് ഇന്നു രാവിലെ അടിയന്തര പ്രാധാന്യമുള്ള കേസുകളില് എക്സ്റേ എടുക്കാനായി. എക്സ് റേ മെഷീന് തകരാറിലായതു പാവപ്പെട്ട രോഗികളെ മാത്രമാണു ബുദ്ധിമുട്ടിക്കുന്നത്. സ്വകാര്യ എക്സ റേ ലാബുകളില് പോയി എക്സ് റേ എടുക്കാന് കഴിവുള്ളവര്ക്ക് ഈ ദുരിതം ഒരു പ്രശ്നമല്ല. ആഴ്ചകള് കഴിഞ്ഞിട്ടും എക്സ് റേ മെഷീനുകള് നന്നാക്കാന് അധികൃതര് തയാറാവാത്തതു മൂലം നേട്ടം കൊയ്യുന്നതു സ്വകാര്യ ലാബുകളാണ്. ആധുനിക എക്സ് റേ മെഷീനുകളാണ് ഇവിടെ കേടുവന്നുകിടക്കുന്നത്. ഇപ്പോള് അത്യാഹിത സന്ദര്ഭങ്ങളില് എക്സ് റേ എടുക്കുന്നതു മെഡിക്കല് കോളജിന്റെ ആരംഭം മുതല്ക്കുള്ള എക്സ് റേ യന്ത്രം ഉപയോഗിച്ചാണ്. ദൂരെ ദിക്കുകളില് നിന്ന് മെഡിക്കല് കോളജ് ആശുപത്രിയിലെത്തുന്നവര് എക്സ് റെ മെഷീനുകള് കേടാണെന്നറിയുന്പോള് മടങ്ങിപ്പോവുകയാണ്. പലരും എക്സ് റേ യൂണിറ്റിലെ ജീവനക്കാരോടു തട്ടിക്കയറുന്നുണ്ട്. നേരത്തെ എക്സ് റേ എടുക്കാന് അടച്ച പണം തിരികെ ചോദിക്കുന്പോഴും പ്രശ്നങ്ങളുണ്ടാകുന്നുണ്ട്. ആശുപത്രി അധികാരിക്ക് അപേക്ഷ എഴുതി നല്കിയാല് മാത്രമേ പണം തിരികെ കിട്ടൂവെന്ന സാങ്കേതികത്വം കൂടി ജീവനക്കാര് പറയുന്പോള് രോഗികള് പലരും എന്നാല് ആ പണം ആശുപത്രിക്കുതന്നെ ഇരിക്കട്ടെയെന്നും പറഞ്ഞ് ദേഷ്യപ്പെട്ട് ഇറങ്ങിപ്പോകുന്ന കാഴ്ചയും പതിവായിട്ടുണ്ട്. അമിത പ്രവര്ത്തനത്തെ തുടര്ന്ന് ചൊവ്വാഴ്ച രാത്രി അവശേഷിക്കുന്ന എക്സ് റേ മെഷീന് കേടായെങ്കിലും ജീവനക്കാര് തന്നെ അറ്റകുറ്റപ്പണി നടത്തി താത്കാലികമായി പ്രവര്ത്തനക്ഷമമാക്കിയിട്ടുണ്ട്. അതിനാല് ഇന്നലെ രാവിലെ അടിയന്തര കേസുകളുടെ എക്സ് റേ എടുക്കാന് സാധിച്ചു. എന്നാല്, ഏതു നിമിഷം വേണമെങ്കിലും ഈ മെഷീനും കേടാകാനുള്ള സാധ്യതയുണ്ട്.